GVREIT โชว์รายได้ Q4 โตแกร่ง เคาะปันผล 0.1911 บ. ขึ้น XD 8 ธ.ค.นี้
GVREIT โชว์รายได้ไตรมาส 4/65 โตแกร่ง เคาะจ่ายปันผล 0.1911 บ. กำหนดขึ้นเครื่องหมาย XD วันที่ 8 ธ.ค.65 เตรียมจ่ายปันผลวันที่ 23 ธ.ค.65 ขณะที่ทริสเรทติ้งกองทรัสต์จัดอันดับความน่าเชื่อถือ ระดับ A- (stable) 
GVREIT โชว์รายได้ไตรมาส 4/65 โตแกร่ง เคาะจ่ายปันผล 0.1911 บ. กำหนดขึ้นเครื่องหมาย XD วันที่ 8 ธ.ค.65 เตรียมจ่ายปันผลวันที่ 23 ธ.ค.65 ขณะที่ทริสเรทติ้งกองทรัสต์จัดอันดับความน่าเชื่อถือ ระดับ A- (stable)
25 พ.ย. 2565

บริษัท เฟรเซอร์ส พร็อพเพอร์ตี้ คอมเมอร์เชียล แอสเสท แมนเนจเม้นท์ (ประเทศไทย) จำกัด หรือ FPCAMT ในฐานะ ผู้จัดการกองทรัสต์ของทรัสต์เพื่อการลงทุนในสิทธิการเช่าอสังหาริมทรัพย์โกลเด้นเวนเจอร์ หรือ GVREIT เปิดเผยผลการดำเนินงานของกองทรัสต์ ณ สิ้นปีบัญชี 30 กันยายน 2565 กองทรัสต์มีรายได้จากการลงทุนทั้งสิ้น 1,135.18 ล้านบาท  และมีรายได้จากการลงทุนสุทธิ 736.96 ล้านบาท ทำให้อัตราส่วนกำไรจากการลงทุนสุทธิต่อรายได้รวมสูงกว่า 64%
สำหรับการจ่ายผลประโยชน์ตอบแทนประจำไตรมาสที่ 4/2565 รอบผลการดำเนินงานตั้งแต่วันที่ 1 กรกฎาคม – 30 กันยายน 2565 GVREIT ดำเนินการจ่ายผลตอบแทนในอัตรา 0.1911 บาทต่อหน่วยทรัสต์ ซึ่งคิดเป็นมูลค่าผลประโยชน์ตอบแทนทั้งสิ้นกว่า 155.70 ล้านบาท โดยมีกำหนดจ่ายในวันที่ 23 ธันวาคม 2565  ทั้งนี้ จากผลการดำเนินงานตลอดปีบัญชี 2565 กองทรัสต์สามารถจ่ายผลตอบแทนได้ทั้งหมด 4 ครั้ง รวมเป็นผลประโยชน์ตอบแทนต่อหน่วยเท่ากับ 0.7791 บาท
ด้าน นางสาวจันทราภรณ์ จัน กรรมการผู้จัดการ FPCAMT กล่าวว่า ปี 2565 กองทรัสต์ดำเนินงานเป็นไปตามนโยบายและแผนงานที่ได้กำหนดไว้ ส่งผลให้สามารถรักษาระดับอัตราการเช่าเฉลี่ยที่ประมาณ 92% ซึ่งสูงกว่าเมื่อเทียบกับอัตราการเช่าเฉลี่ยของตลาดในอัตรา 87% โดย ณ สิ้นเดือนกันยายน 2565 กองทรัสต์มีอัตราการเช่าเฉลี่ยของทั้ง 2 โครงการ ได้แก่ โครงการปาร์คเวนเชอร์ อีโคเพล็กซ์ และโครงการสาทร สแควร์ที่อัตรา 97% และ 90% ตามลำดับ
ทั้งนี้ ปี 2565 กองทรัสต์ได้เข้าร่วมการประเมินด้านประสิทธิภาพการใช้พลังงาน ความยั่งยืน และคุณภาพสิ่งแวดล้อมของอาคารทั้ง 2 โครงการจาก GRESB เพื่อส่งเสริมการบริหารจัดการกองทรัสต์ภายใต้กรอบการดำเนินธุรกิจที่คำนึงถึงสิ่งแวดล้อม สังคม และบรรษัทภิบาล (ESG) และยังได้เข้าร่วมโครงการประกวดอาคารโดดเด่นด้านความปลอดภัย ประจำปี 2565 (BSA Building Safety Awards 2022) เพื่อสร้างความเชื่อมั่นว่าอาคารมีระบบความปลอดภัยที่ดี มีการบำรุงรักษาและบริหารจัดการเพื่อยกระดับความปลอดภัยอย่างต่อเนื่อง โดยทั้ง 2 โครงการได้รับรางวัลระดับแพลทินัม อีกทั้งเมื่อเร็ว ๆ นี้ กองทรัสต์ยังได้รับจัดอันดับความน่าเชื่อถือโดย TRIS Rating ให้คงอันดับเครดิตเรตติ้งที่ระดับ A- (stable)
“สำหรับแนวโน้มของปี 2566 ธุรกิจอาคารสำนักงานยังคงเปลี่ยนแปลงจากรูปแบบการทำงานแบบไฮบริด ทั้งนี้ บริษัทชั้นนำหลายแห่งยังแสดงดีมานด์จำนวนมากสำหรับการใช้พื้นที่สำนักงาน โดยอาจมีการปรับเปลี่ยนพื้นที่ให้สอดคล้องกับรูปแบบทำงานในปัจจุบัน ซึ่งจะผลักดันให้ธุรกิจอาคารสำนักงานให้บริการในรูปแบบ Flexible Space เพื่อตอบสนองความต้องการผู้เช่าในอนาคตมากยิ่งขึ้น ในฐานะผู้จัดการกองทรัสต์ ทาง GVREIT ได้ตระหนักถึงความเปลี่ยนแปลงต่างๆ และดำเนินการติดตามอย่างใกล้ชิด เพื่อวางแผนกลยุทธ์และดำเนินงานอย่างเหมาะสม พร้อมกับมุ่งรักษามาตรฐานในการบริหารจัดการอย่างมีประสิทธิภาพ เพื่อสร้างผลตอบแทนให้แก่ผู้ถือหน่วยทรัสต์อย่างยั่งยืน” จันทราภรณ์ กล่าว